“ธ.ก.ส.” เร่งเกษตรกรกว่า 4 แสนราย แจ้งเลขที่บัญชี รับเงินเยียวยา 5 พัน ด่วน!
"ธ.ก.ส." เร่งเกษตรกรกว่า 4 แสนราย แจ้งเลขที่บัญชี รับเงินเยียวยา 5 พัน ด่วน! พร้อมแจงทยอยโอนแล้ว 3.7 ล้านคน เป็นเงิน 18.6 หมื่นล้านบาท
"ธ.ก.ส." เร่งเกษตรกรกว่า 4 แสนราย แจ้งเลขที่บัญชี รับเงินเยียวยา 5 พัน ด่วน! พร้อมแจงทยอยโอนแล้ว 3.7 ล้านคน เป็นเงิน 18.6 หมื่นล้านบาท
25 พ.ค. 2563

ธนาคารเพื่อการเกษตรและสหกรณ์ (ธ.ก.ส.) วอนผู้ลงทะเบียนรับเงินเยียวยาเกษตรกร ที่ได้รับสิทธิและแต่ยังไม่แจ้งเลขที่บัญชี อีกกว่า 400,000 ราย รีบเช็กข้อมูลและแจ้งเลขบัญชีผ่านเว็บไซต์ www. เยียวยาเกษตรกร.com โดยเร็ว เพื่อรับเงินโอนภายในพฤษภาคมนี้ เป็นบัญชีธนาคารใดก็ได้ โดยไม่จำเป็นต้องไปเปิดบัญชีใหม่กับ ธ.ก.ส. ดีที่สุดคือบัญชีที่ผูกพร้อมเพย์กับบัตรประชาชน
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ขณะนี้ยังมีเกษตรกรที่ขึ้นทะเบียนขอรับเงินช่วยเหลือเยียวยาเกษตรกร รายละ 15,000 บาท จ่ายเดือนละ 5,000 บาท เป็นระยะเวลา 3 เดือน จากรัฐบาล ตามรายชื่อที่กระทรวงเกษตรและสหกรณ์ (กษ.) ส่งมาให้กับ ธ.ก.ส. ในกลุ่มที่ 1 ทั้งรอบที่ 1 และรอบที่ 2 ยังไม่พบบัญชีที่จะรับโอนเงินจำนวน 438,251 ราย ทำให้ ธ.ก.ส. ไม่สามารถโอนเงินเยียวยาให้ได้
ดังนั้น จึงขอให้เกษตรกรที่มีสิทธิได้รับเงินเยียวยาทั้งในรอบที่ 1 จำนวน 109,600 ราย และรอบที่ 2 อีกจำนวน 328,651 ราย รีบแจ้งเลขที่บัญชีเงินฝากผ่านทางเว็บไซต์โดยเร็ว ทั้งนี้ จะเป็นบัญชีธนาคารใดก็ได้ ไม่จำเป็นต้องมาเปิดบัญชีใหม่กับ ธ.ก.ส. ซึ่งวิธีที่สะดวกรวดเร็วที่สุดคือควรเป็นบัญชีที่ผูกพร้อมเพย์กับบัตรประชาชน
สำหรับข้อมูลเกษตรกรกลุ่มที่ 1 รอบที่ 2 ที่ ธ.ก.ส. ได้รับจากกระทรวงเกษตรฯ เป็นจำนวน 3,519,434 ราย ซึ่งหลังจากได้ทำการตรวจสอบ ความซ้ำซ้อนและคัดกรองสถานะผู้เสียชีวิต เหลือผู้มีสิทธิจำนวน 3,410,314 ราย โดยจะดำเนินการจ่ายตั้งแต่บัดนี้ ถึง 29 พฤษภาคม 2563 ซึ่งเกษตรกรสามารถตรวจสอบสถานะการโอนเงินได้ที่เว็บไซต์ข้างต้นเช่นกัน ทั้งนี้ ธ.ก.ส. ได้ดำเนินการโอนเงินเยียวยาให้เกษตรกรกลุ่มที่ 1 ไปแล้ว 3,722,604 ราย เป็นเงิน 18,613.02 ล้านบาท
ด้านเกษตรกรกลุ่มที่ 2 ที่อยู่ระหว่างการปรับปรุงข้อมูลทะเบียนเกษตรกรและการขึ้นทะเบียนใหม่เพิ่มเติม เมื่อได้รับรายชื่อจากกระทรวงเกษตรฯ และผ่านการตรวจสอบความซ้ำซ้อนแล้ว ธ.ก.ส. จะเร่งดำเนินการโอนเงินเข้าบัญชีเกษตรกรโดยเร็วต่อไป